b'\n_START_ARTICLE_\nZa\xc4\x8detek fa\xc5\xa1izma v Italiji\n_START_PARAGRAPH_\nDoba fa\xc5\xa1izma je v Italiji trajala od leta 1921, ko je fa\xc5\xa1isti\xc4\x8dna stranka pod vodstvom Benita Mussolinija pri\xc5\xa1la v parlament, do leta 1943, ko je deklaracija Narodnega osvobodilnega komiteja (Comitato di Liberazione Nazionale bolje poznan pod kratico CLN, ki je vodil italijansko partizansko gibanje) zahtevala socialno in politi\xc4\x8dno obnovo Italije, ki naj nastopi z uni\xc4\x8denjem fa\xc5\xa1izma in vseh njegovih simbolov ter z Mussolinijevo usmrtitvijo.\n_START_SECTION_\nItalijanska socialisti\xc4\x8dna stranka\n_START_PARAGRAPH_\nItalijansko socialisti\xc4\x8dno stranko (Partito Socialista Italiano) je ustanovil leta 1892 Filippo Turati, biv\xc5\xa1i sodelavec Ane Kuli\xc5\xa1ove in njen poznej\xc5\xa1i \xc5\xbeivljenjski drug. Turati se je zavzemal za ruski anarhi\xc4\x8dni socializem, vendar je bil mnenja, da se mora gibanje prilagajati lokalnim zahtevam. Po njegovem, v tedanji Italiji ni bila potrebna anarhija, temve\xc4\x8d solidna socialna reforma. To stali\xc5\xa1\xc4\x8de je povzro\xc4\x8dilo razna trenja v politi\xc4\x8dnih krogih in isto\xc4\x8dasno mno\xc5\xbei\xc4\x8dne pristope delavcev v stranko. Stranka sama je bila ideolo\xc5\xa1ko mo\xc4\x8dno razvejana, nastajale so skrajne teoreti\xc4\x8dne skupine. Leta 1910 se je prvi\xc4\x8d pojavil na strankinem kongresu Benito Mussolini kot predstavnik volivcev iz mesta Forl\xc3\xac._NEWLINE_Razdori v strankinem vodstvu so postajali vse globlji, dokler niso bili izlo\xc4\x8deni iz stranke nekateri visoki predstavniki, Leonida Bissolati, Gino Piva, Ivanoe Bonomi in drugi, ki so ustanovili Italijansko socialisti\xc4\x8dno reformisti\xc4\x8dno stranko (PSRI). Najbolj zagrizen zagovornik njihove izklju\xc4\x8ditve je bil Mussolini, ki si je s tem pridobil odobravanje vodstva. Kmalu mu je bilo poverjeno predsedstvo uradnega glasila Avanti!._NEWLINE_Ob izbruhu prve svetovne vojne se je vlada opredelila za nevtralnost Italije, medtem ko je bil Mussolini prepri\xc4\x8dan intervencionist. Zaradi tega je bil odstranjen iz stranke in je ustanovil lastno glasilo Il Popolo d\'Italia._NEWLINE_Na 17. kongresu Socialisti\xc4\x8dne stranke (1921) je pri\xc5\xa1lo do popolnega razkola. Stranka je razpadla na tri skupine. Ena od teh so bili komunisti, ki so izstopili in ustvarili novo stranko, Italijansko komunisti\xc4\x8dno stranko (Partito Comunista Italiano). Druga skupina s Turatijem na \xc4\x8delu se ni odcepila, vendar je Turati brez posvetovanja z ostalimi stopil v stik s kraljem in Giolittijem za re\xc5\xa1itev vladne krize. Zaradi tega je bila njegova skupina izlo\xc4\x8dena iz Socialisti\xc4\x8dne stranke in je ustvarila Partito Socialista Unitario. Preostanek Socialisti\xc4\x8dne stranke je bil sestavljen iz pripadnikov originalnega gibanja.\n_START_SECTION_\nPrvi koraki fa\xc5\xa1izma\n_START_PARAGRAPH_\nPo prvi svetovni vojni je vladalo v Italiji hudo nezadovoljstvo med ljudstvom, kar je treba pripisati predvsem ekonomski krizi, brezposelnosti in ugotovitvi, da dr\xc5\xbeava ni izpolnila nobene od obljub, na primer razlastitve veleposestev v korist veteranov._NEWLINE_Mussolini je po povratku iz vojske spet zasedel mesto direktorja \xc4\x8dasopisa Il Popolo d\'Italia, kateremu je najprej popravil podnaslov iz socialisti\xc4\x8dni dnevnik v dnevnik borcev in proizvajalcev, s \xc4\x8dimer je \xc5\xbee nakazal novo usmeritev. Na njegovi socialisti\xc4\x8dni ideologiji je vojna zapustila te\xc5\xbeke pe\xc4\x8date militarizma in nezadovoljstva. Objavil je svoje prepri\xc4\x8danje, da so veterani Velike vojne (kot Italijani \xc5\xa1e danes imenujejo prvo svetovno vojno) zaslu\xc5\xbena aristokracija, ki bi morala vladati povojni Italiji. Nem\xc5\xa1ki Freikorps, voja\xc5\xa1ke \xc4\x8dete prostovoljcev, so ga prepri\xc4\x8dali, da se mora politika poslu\xc5\xbeevati organiziranih oboro\xc5\xbeenih skupin, zato je leta 1919 s skupino somi\xc5\xa1ljenikov ustanovil gibanje Fasci italiani di combattimento, ki se je predstavilo kot "social-revolucionarna in nacionalisti\xc4\x8dna" stranka. Skromno \xc5\xa1tevilo za\xc4\x8detnih udele\xc5\xbeencev je hitro raslo in kljub Mussolinijevim zagotovitvam, da gre samo za liberalno za\xc5\xa1\xc4\x8dito svobode izra\xc5\xbeanja, je gibanje v kratkem zadobilo mo\xc4\x8dno bojevit zna\xc4\x8daj, predvsem s pristopom Marinettijevih futuristov. Pod vodstvom samega Marinettija so fa\xc5\xa1isti in futuristi napadli Socialisti\xc4\x8dno stranko z oboro\xc5\xbeenim vdorom na sede\xc5\xbe lista Avanti!.  To je bila prva nasilna akcija fa\xc5\xa1izma, ki je Mussolini ni odobraval, a jo je vsekakor zagovarjal kot izraz fa\xc5\xa1isti\xc4\x8dnega gibanja. _NEWLINE_Po tem dogodku je Mussolini za\xc4\x8del z rekrutiranjem velikega \xc5\xa1tevila arditov (voja\xc5\xa1ko organiziranih \xc4\x8det) in s preskrbo oro\xc5\xbeja, ker si je pri\xc4\x8dakoval "rde\xc4\x8di protinapad".\n_START_SECTION_\nNasprotovanje vladi in ideolo\xc5\xa1ki preobrat\n_START_PARAGRAPH_\nPrvi\xc4\x8d je Mussolini odkrito nastopil proti oblastem, ko se je postavil proti vladi Nitti (1919-1920), ki jo je smatral za nesposobno, in revolucionarni krogi so od njega pri\xc4\x8dakovali dr\xc5\xbeavni udar. Vendar Mussolini ni mislil po tej poti priti na oblast. Tudi D\'Annunziev podvig na Reki ni bil v njegovih na\xc4\x8drtih. Vendar je bil Mussolini po padcu vlade Nitti soglasen z novim predsednikom Gramscijem, da je Re\xc5\xa1ka avantura zgovoren dokaz o postopnem razpadu bur\xc5\xbeoazne dr\xc5\xbeave, ki ga Socialisti\xc4\x8dna stranka ni znala izkoristiti. _NEWLINE_\xc5\xa0e istega leta 1919 so se fasci predstavili na politi\xc4\x8dnih volitvah, a izidi so bili porazni. To je Mussolinija prepri\xc4\x8dalo, da je fa\xc5\xa1izem ne\xc5\xbeelena novost za konzervativce in preve\xc4\x8d poljuden za progresiste. \xc4\x8ce torej nima svojega mesta med levi\xc4\x8darji, je treba poskusiti zvezo z desnico. _NEWLINE_Postopno prehajanje na desnico se je najprej pokazalo kot zbli\xc5\xbeanje industrijalcem, katerim je bila obljubljena oboro\xc5\xbeena za\xc5\xa1\xc4\x8dita arditov v primeru groze\xc4\x8de ljudske vstaje po ruskem zgledu. Da je bilo za to za\xc5\xa1\xc4\x8dito treba finansirati stranko, je bilo splo\xc5\xa1no razumljivo._NEWLINE_Ko je Giolitti povabil Mussolinija, naj vstopi v "koalicijo narodnih strank"  je slednji povabilo sprejel tudi v prepri\xc4\x8danju, da bo s tem vplival na stali\xc5\xa1\xc4\x8da ostalih strank. Dejansko je to bila vklju\xc4\x8ditev fa\xc5\xa1isti\xc4\x8dne organizacije v politi\xc4\x8dno desnico. Na naslednjih volitvah (1921) je "koalicija narodnih strank" zmagala in fa\xc5\xa1isti so dobili 35 sede\xc5\xbeev v poslanski zbornici._NEWLINE_Od tega trenutka dalje se je za\xc4\x8dela razvijati najbolj nasilna doba fa\xc5\xa1izma in skvadrizma, specifi\xc4\x8dno proti socialistom in komunistom.'